**EGYSÉGES SZERKEZETBEN**

**A büntetés-végrehajtás országos parancsnokának  
32/2016. (VIII.9.) OP**

***s z a k u t a s í t á s a***

***a büntetés-végrehajtási szervezet kommunikációjáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvényre - a következő szakutasítást adom ki.

**I. Általános szabályok**

**1.  A büntetés-végrehatási szervezet kommunikációs feladatokat ellátó szervezete**

*a)*A büntetés-végrehajtási szervezet (a továbbiakban: bv. szervezet) kommunikációs szervezeti egysége a Büntetés-végrehajtás Országos Parancsnoksága (a továbbiakban: BVOP) Kommunikációs Főosztály, amely a bv. szervezet kommunikációs tevékenységének szakmai irányítását végzi.

*b)*  A büntetés-végrehajtási intézetek, intézmények (a továbbiakban: bv. intézet) és gazdasági társaságok (a továbbiakban együtt: bv. szerv) vezetői felelnek az adott bv. szerv kommunikációs tevékenységéért. A bv. intézet kommunikációs feladatait a bv. intézetnél sajtóreferensi munkakört ellátó személyek végzik (a továbbiakban: sajtóreferens).

*c)*  A gazdasági társaságok kommunikációs feladatait a Bv. Holding Kft. sajtófőnöke, valamint a gazdasági társaságokkal azonos székhelyű bv. intézet sajtóreferense látja el.

*d)*  A Kommunikációs Főosztály vezetőjének szakmai irányításával a BVOP sajtószóvivője látja el a sajtószóvivői tevékenységet.

*Módosította: 19/2017 OP szakutasítás, 2017.02.06.*

**2.  A Kommunikációs Főosztály feladatai**

*a)*  Előkészíti a bv. szervezet kommunikációs tevékenységére irányadó belső normák szakmai tervezetét.

*b)*  Szakmai iránymutatásokkal, kommunikációs protokollal biztosítja a bv. szervezet kommunikációjára vonatkozó egységes gyakorlat kialakítását.

*c)*  Elemzi, értékeli és koordinálja valamennyi bv. szerv kommunikációs tevékenységét.

*d)*  Az országos parancsnoki döntéshez előkészíti a médiatartalom-szolgáltatókkal kapcsolatos ügyeket.

*e)*  Médiafigyelést végez.

*f)*  Javaslattételi, véleményezési jogot gyakorol a bv. szerv sajtóreferenseinek kiválasztásában, teljesítményértékelésében.

*g)*  Előzetesen véleményezi a bv. szerv kommunikációs koncepcióját és válságkommunikációs tervét.

**3.  A médiatartalom-szolgáltatók tájékoztatásával kapcsolatos általános kötelezettségek**

*a)*  A médiatartalom-szolgáltatók számára a bv. szerv kizárólag a Kommunikációs Főosztály közreműködésével adhat tájékoztatást.

*b)*  A bv. szerv feladatkörét érintő ügyekben elsősorban a bv. szerv vezetője, illetve kijelölés alapján a bv. szerv sajtóreferense jogosult, illetve köteles nyilatkozni.

*c)*  A Kommunikációs Főosztály javaslatára, illetve a bv. szerv vezetőjének döntése alapján a megkeresés tárgya szerint érintett szakterület vezetője, vagy munkatársa tesz nyilatkozatot.

*d)*  A bv. szervezet sajtóközleményeinek kiadását az országos parancsnok, illetve helyettesei, a bv. szerv vezetője, valamint a Kommunikációs Főosztály vezetője kezdeményezheti. A bv. szervezetet érintő sajtóközleményt a Kommunikációs Főosztály állítja össze, majd az országos parancsnok jóváhagyását követően eljuttatja a média képviselőinek. A bv. szervet érintő sajtóközleményt a bv. szerv sajtóreferense készíti el.

*e)*  Közlemény, tájékoztató kizárólag a Kommunikációs Főosztállyal történt egyeztetés után hozható nyilvánosságra.

*f)*  A médiatartalom-szolgáltató részére adott nyilatkozat esetén a médiatartalom-szolgáltatótól kérni kell a közlés tervezetének megküldését, illetve a hangfelvétel meghallgatásának vagy a képfelvétel megtekintésének lehetővé tételét, kivéve, ha ennek végrehajtása a közlés tervezett időpontjára tekintettel már nyilvánvalóan nem lehetséges. Amennyiben a tájékoztatás a médiatartalom-szolgáltató megkeresésére írásos válasz formájában valósul meg, vagy sajtótájékoztatón, illetve egyéb sajtónyilvános eseményen hangzik el a nyilatkozat, a közzététel előtti bemutatás nem szükséges.

*g)*  A Kommunikációs Főosztály köteles valamennyi országos médiatartalom-szolgáltató büntetés-végrehajtással összefüggő közléseiből az elmúlt 24 órára vonatkozó központi médiafigyelést készíteni munkanapokon első alkalommal 8 óráig, azt követően a szervezettel összefüggő közlésekből a megjelenést követően haladéktalanul köteles további sajtófigyelést készíteni. A bv. szerv sajtóreferense köteles ugyanezt tenni a helyi és megyei médiatartalom-szolgáltatók közléseivel. A médiatartalom-szolgáltatók munkaszüneti és a pihenőnapokon közzétett közléseit a munkaszüneti vagy a pihenőnapon készülő médiafigyelésnek kell tartalmaznia. A médiafigyelés eredményét e-mailben továbbítani kell a vezetők, illetve a sajtóreferensek részére. A megjelent anyagokról a Kommunikációs Főosztály vezetője naponta a koordinációs vezetői értekezleten referál, indokolt esetben, a teljes bv. szervezetet érintő ügyekről a Belügyminisztérium Kommunikációs Főosztályát is tájékoztatja.

*Módosította: 19/2017 OP szakutasítás, 2017.02.06.*

*h)*A bv. szerv sajtóreferense köteles a helyi és megyei médiatartalom-szolgáltatókkal kapcsolatot tartani, valamint adatbankban rögzíteni és naprakészen vezetni a médiatartalom-szolgáltatók, illetve munkatársaik nevét és elérhetőségét.

*i)*A bv. szerv sajtóreferense az egységes rendészeti kommunikáció érdekében köteles együttműködni a társszervek kommunikációs szerveivel, ismernie kell a társ rendvédelmi szervek sajtótevékenységéért felelős személyek nevét, elérhetőségét, valamint törekednie kell a szakmai kapcsolat kialakítására.

*j)*A bv. szerv sajtóreferense köteles kiemelt figyelemmel kísérni a Belügyminisztérium, valamint a többi bv. szerv és a társszervek kommunikációját, indokolt esetben soron kívül egyeztetést kezdeményezni a Kommunikációs Főosztállyal az esetleges ellentmondások feloldása érdekében.

*k)*A bv. szerv részére nyújtott szakmai irányítás keretében a Kommunikációs Főosztály köteles a szolgálati út mellőzésével biztosítani a soron kívüli konzultáció lehetőségét a bv. szerv sajtóreferense számára.

*l)*A bv. szerv sajtóreferense nyilvántartást vezet a bv. szerv kommunikációs tevékenységéről. Minden negyedévet követően, a következő hónap 10-éig köteles statisztikai adatot szolgáltatni az elmúlt időszak kommunikációs tevékenységéről. A jelentésnek tartalmaznia kell a személyi állománnyal, illetve fogvatartottakkal készített anyagok, sajtónyilvános események, sajtóközlemények számát, rövid leírását, valamint a bv. szervet közvetlenül érintő megjelenések számát médiumtípusra lebontva.

**4.  A bv. szerv vezetője köteles intézkedni**

*a)*  a sajtóreferens állandó elérhetőségének biztosítására;

*b)*  a feladatkör ellátásához szükséges technikai eszközökkel (mobiltelefon, digitális fényképezőgép, digitális hangrögzítő eszköz) történő ellátásra, az elektronikus levelezési rendszer távoli elérhetőségének biztosítására, illetve a szükséges informatikai feltételek (hang- és videólejátszás, képszerkesztés) kialakítására;

*c)*  indokolt esetben a kommunikációs tevékenység szempontjából releváns helyszínekre történő kijutás feltételeinek biztosítására;

*d)*  a munkavégzéshez szükséges és elégséges adatbázisokhoz történő hozzáférés biztosítására;

*e)*  arra, hogy a sajtóreferens a vezetői értekezleteken állandó meghívottként részt vegyen;

*f)*  arra, hogy a Kommunikációs Főosztály vezetője haladéktalanul tájékoztatást kapjon a bv. szervvel kapcsolatos, közérdeklődésre számot tartó eseményekről. A médiaérdeklődést kiváltható rendkívüli események esetén a bv. szerv vezetője vagy a sajtóreferens haladéktalanul tájékoztatja a Kommunikációs Főosztály vezetőjét, illetve utasítást követően felveszi a kapcsolatot az érintett társszervek kommunikációs felelősével;

*g)*  a bv. szerv sajtóreferensének helyettesítéséről. Szabadság, vagy egyéb tartós távollét esetén a sajtóreferens helyettesítését ellátó személy nevéről és elérhetőségéről a távollét megkezdése előtt írásban tájékoztatni kell a Kommunikációs Főosztály vezetőjét.

**5.  A Kommunikációs Főosztály által gondozott kiadványok:**

*a)*  A Kommunikációs Főosztály által készített, rendszeresen megjelenő kiadványok:

*aa)* Bv. Hírlevél,

*ab)* Börtönújság.

b) A személyi állomány tájékoztatására szolgál a Bv. Hírlevél című, kéthavonta megjelenő, ingyenes magazin. A kiadvány célja, hogy a munkatársak értesüljenek a legfontosabb eseményekről, intézkedésekről, megismerjék egymás munkáját, az eredményeket és a felmerülő problémákat.

*c)* A fogvatartottaknak szóló, szintén kéthavonta megjelenő, ingyenes Börtönújság bűnmegelőzési, reintegrációs céllal készül, beszámol a börtönökben zajló programokról, képzésekről, jóvátételi kezdeményezésekről.

*d)* A Bv. Hírlevél és a Börtönújság szerkesztését a Kommunikációs Főosztály végzi.

*e)* A bv. szerv sajtóreferense javaslataival, cikkekkel, fotókkal hozzájárul a kiadványok tartalmához. Kizárólag olyan személyi állományú tag, illetve fogvatartott szerepelhet felismerhetően a felvételeken, aki írásban hozzájárult képmása megjelenítéséhez.

**5/A. A Stratégiai, Elemzési és Tervezési Főosztály által gondozott kiadványok:**

*a* A Stratégiai, Elemzési és Tervezési Főosztály által készített, rendszeresen megjelenő kiadványok:

*aa)* Bv. Szervezet Évkönyve,

*bb)* Börtönügyi Szemle.

*b)* A Bv. Szervezet Évkönyve az adott időszak szakmai tevékenységének értékelését és az év krónikáját tartalmazza.

*c)* A Börtönügyi Szemle a büntetés-végrehajtás tudományos és szakmai folyóirata.

*d)* A Bv. Szervezet Évkönyve és a Börtönügyi Szemle szerkesztési feladatait a Stratégiai, Elemzési és Tervezési Főosztály látja el.

.

*Módosította: 19/2017 OP szakutasítás, 2017.02.06.*

**6.  A bv. szervezet online kommunikációja**

*a)*  A bv. szervezet honlapja a www.bv.gov.hu címen található, az egyes bv. szervek weboldalai a honlap aloldalaiként jelennek meg.

*b)*  A bv. szervezet főoldalát és az alá tartozó menüpontokat a Kommunikációs Főosztály, a bv. szerv aloldalát és az alá tartozó menüpontokat a bv. szerv vezetői által kijelölt személyek (továbbiakban: honlapkezelő) tartják karban.

*c)*  Az aloldal frissítéséért, az azon található információk naprakészségéért és hitelességéért a bv. szerv vezetője felelős. A bv. szerv híreinek létrehozása a honlapkezelő feladata, publikálásuk a Kommunikációs Főosztály hatásköre.

*d)*  A bv. szerv sajtóreferense a közlésre érdemes eseményekről köteles az esemény utáni 24 órán belül tájékoztatót közzétenni a bv. szerv honlapján.

*e)*  A közadatok közzétételének és a közérdekű adatok megismerésére irányuló igények teljesítésének szabályozásáról szóló 12/2014. (XII.23.) BVOP utasításban (a továbbiakban: BVOP utasítás) foglaltak szerint a BVOP-ra vonatkozó közérdekű adatokat a Kommunikációs Főosztály teszi közzé a főoldal *Közérdekű adatok* menüpontjában, a bv. szerv közérdekű adatait a honlapkezelő teszi közzé a bv. szerv aloldalának *Közérdekű adatok* menüpontjában.

*f)*  A bv. szerv által közzéteendő közérdekű adatok listáját a BVOP utasítás melléklete tartalmazza, azokat a honlapon a Kommunikációs Főosztály által megadott struktúrában, a 2011. évi CXII. törvény 1. mellékletében meghatározott közlési és megőrzési időpontok szerint kell közzétenni.

*g)*  A bv. szerv a közösségi média felületeken kommunikációt csak a Kommunikációs Főosztály előzetes engedélyével folytathat. A bv. szerv közösségi média felületeken alkalmazott általános kommunikációs stratégiájának összhangban kell állnia a bv. szervezet kommunikációs irányelveivel, azt minden esetben jóvá kell hagyatni a Kommunikációs Főosztállyal. Az általános stratégiától eltérő kommunikációs lépéseket a Kommunikációs Főosztálynak is jóvá kell hagynia. Rendkívüli kommunikációs helyzetek esetén haladéktalanul értesíteni kell a Kommunikációs Főosztály vezetőjét.

**7.  Sajtónyilvános események lebonyolítása**

*a)*  A bv. szerv területén, vagy szervezésében zajló esemény sajtónyilvánosságát az országos parancsnok engedélyezheti. Az erre vonatkozó engedélyezést a Kommunikációs Főosztály készíti elő.

*b)*  Helyi szintű esemény esetén a sajtóreferens elkészíti a sajtómeghívót, a sajtóanyagot, amelyeket jóváhagyásra megküld a Kommunikációs Főosztály részére, valamint összeállítja a meghívni kívánt médiatartalom-szolgáltatók listáját. A sajtóreferens előkészíti az esemény helyszínét, eligazítja a részt vevő fogvatartottakat és a közreműködő személyi állományt, beszerzi a szükséges szándéknyilatkozatokat.

*c)*  Országos parancsnoki, illetve minisztériumi szintű esemény esetén a kommunikációs feladatokat a Kommunikációs Főosztály és a sajtóreferens közösen végzi.

*d)*  A sajtónyilvános eseményeken készített felvételek közzétételéhez nem szükséges országos parancsnoki engedély. A sajtónyilvános eseményeken történő nyilatkozattétel előkészítéséért és lebonyolításáért a sajtóreferens felel.

**II. A bv. szervhez érkező sajtókérelmek ügyintézési rendje**

**8.  Általános szabályok**

*a)*  A sajtókérelmek ügyintézése során maradéktalanul érvényesül a sajtó- és véleménynyilvánítás szabadsága.

*b)*  A kérelmezőnek lehetőleg írásban kell eljuttatnia információ-, adat-, álláspontkéréssel, interjúkészítési szándékkal kapcsolatos kérelmét a Kommunikációs Főosztály részére. Munkaidőn kívüli megkeresés esetén is törekedni kell az írásbeli kommunikációra, azonban egyszerű adatközlés szóban is megtehető.

*c)*  A bv. szervhez érkezett kérelmeket haladéktalanul továbbítani kell a Kommunikációs Főosztály részére, a sajto@bv.gov.hu címre.

*d)*  A bv. szervezetet érintő ügyekben elsődlegesen az országos parancsnok, a BvOP sajtószóvivője, a Kommunikációs Főosztály vezetője, illetve az országos parancsnok által kijelölt személyek tehetnek nyilatkozatot.

*Módosította: 19/2017 OP szakutasítás, 2017.02.06.*

**9.  A személyi állományt érintő sajtókérelem**

A személyi állomány tagjának nyilvános és közszereplését a büntetés-végrehajtási szervezet Szolgálati Szabályzatáról szóló 21/1997. (VII. 8.) IM rendelet 14. §-a részletesen tartalmazza.

**10. A fogvatartottak nyilatkozata**

*a)*  Amennyiben egy médiatartalom-szolgáltató interjúkészítési kérelemmel fordul a bv. szervezethez, a Kommunikációs Főosztály a kérelmet továbbítja az illetékes bv. szervnek a fogvatartott szándéknyilatkozatának beszerzése érdekében. A fogvatartottat nyilatkoztatni kell, hogy vállalja-e az interjút, és ha igen, milyen feltételekkel. (1. melléklet)

*b)*  Amennyiben a fogvatartott teljesen elzárkózik a médiának történő nyilatkozatoktól, általános tiltónyilatkozatot adhat ki, amelyről a Kommunikációs Főosztályt értesíteni kell. A nyilatkozat a későbbiekben módosítható, visszavonható.

*c)*  Amennyiben az érintett fogvatartott

*ca)*jogerősen elítélt vagy elzárást tölt, akkor az országos parancsnok a fogvatartott szándéknyilatkozata és az intézetparancsnok véleménye alapján határozatban dönt az engedélyezésről;

*cb*)  előzetesen letartóztatott vagy nem jogerősen elítélt, akkor a rendelkezési jogkör gyakorlójának (ügyészség/bíróság) engedélye is szükséges a nyilatkozattételhez. Ezt követően az országos parancsnok dönt az engedélyezésről.

*d)*  A reintegrációs őrizetben lévő fogvatartott szándéknyilatkozatát a bv. pártfogó felügyelő segítségével szerzi be a bv. szerv.

*e)*  A fogvatartott nyilatkozattételének szabályairól szóló tájékoztató (2. és 3. melléklet) egy aláírt példányát a fogvatartottnak kell átadni, egy példányát a fogvatartott reintegrációs anyagában kell megőrizni. A fogvatartott reintegrációs anyagában meg kell őrizni továbbá a fogvatartott írásbeli szándéknyilatkozatát is.

*f)*  Előzetesen letartóztatott és nem jogerősen elítélt fogvatartott esetében az országos parancsnok három munkanapon belül javaslatot készít, amely alapján nyomozati szakban az ügyész, tárgyalási szakban a bíró döntést hoz a nyilatkozattétel engedélyezéséről vagy megtagadásáról. A kérelem megtagadása ellen a fogvatartott és védője, az engedélyező határozat ellen az ügyész fellebbezhet öt munkanapon belül.

*g)*A jogerős végzés kézhezvétele után az országos parancsnok dönt a nyilatkozattétel engedélyezéséről, engedélyező határozat esetén a Kommunikációs Főosztály értesíti a kérelmezőt.

*h)*A bv. szerv vezetője meghatározza az interjúkészítés időpontját és a bv. szerven belüli helyszínét. A sajtóreferens tájékoztatja a kérelmezőt a beléptetésre és a bv. szerv területére vonatkozó előírásokról, beszerzi a beléptetéséhez szükséges adatokat, illetve a stáb- és eszközlistát, valamint előkészíti a forgatási helyszíneket, tájékoztatja a fogvatartottat és a forgatásban közreműködő személyi állományt.

*i)*Amennyiben a fogvatartott eláll a nyilatkozattételtől, azt írásban rögzíteni kell, amelyet a sajtóreferens megküld a Kommunikációs Főosztály részére, valamint tájékoztatja a kérelmezőt.

*j)*A fogvatartott nyilatkozattételét tartalmazó írás, kép-, hangfelvétel közzétételéhez az országos parancsnok engedélye szükséges.

**11. Fogvatartottak sajtókérelme**

*a)*  A fogvatartott nyilatkozattételi szándékát írásban, a Bv. törvény 124. § (1) bekezdése hatálya alá tartozó médiatartalom-szolgáltató felé jelezheti. Az erre vonatkozó, a konkrét sajtóorgánumnak szóló írásbeli megkeresését a levelezés rendjének megfelelően a reintegrációs tisztnek átadja. A megkeresést a bv. szerv biztonsági szempontból véleményezi, majd a sajtóreferens a Kommunikációs Főosztályon keresztül felterjeszti az országos parancsnokhoz.

*b)*  Előzetesen letartóztatott esetén az eljárási rend kiegészül a 10. c) pontban foglaltakkal.

*c)*  A Kommunikációs Főosztály az országos parancsnok döntéséről tájékoztatja a bv. szerv vezetőjét és a fogvatartottat; engedélyezés esetén a fogvatartott megküldheti levelét a sajtóorgánumnak.

**12. Közzétételi szabályok**

*a)*  A személyi állománnyal és a fogvatartottakkal készített interjúk közzétételéhez országos parancsnoki engedély szükséges.

*b)*  Az elkészült anyagot annak közzététele előtt a Kommunikációs Főosztály részére kell megküldeni engedélyeztetés céljából.

*c)*  A közzététel megtagadásáról - a Kommunikációs Főosztály szakmai, biztonsági, adatvédelmi szempontból készített véleménye alapján - az országos parancsnok írásbeli határozattal dönt.

**III. Záró rendelkezések**

13. Ez a szakutasítás a kiadás napján lép hatályba.

14. Hatályát veszti a büntetés-végrehajtási szervezet kommunikációs módszertani útmutatójának kiadásáról szóló 1-1/20/2011. (V. 20.) OP intézkedés.

**Csóti András bv.altábornagy**országos parancsnok

Mellékletek:

1. számú melléklet: [Fogvatartotti nyilatkoztatni (interjú)](http://bv.gov.hu/admin/download/c/21/81000/2016_32szu-m01.docx)

2. számú melléklet: [Tájékoztató jogerősen elítélt és elzárásra ítélt fogvatartottak részére, a sajtóval történő kapcsolattartásról](http://bv.gov.hu/admin/download/d/21/81000/2016_32szu-m02.docx)

3. számú melléklet: [Tájékoztató előzetesen letartóztatott és nem jogerősen elítélt fogvatartottak részére a sajtóval történő kapcsolattartásról](http://bv.gov.hu/admin/download/e/21/81000/2016_32szu-m03.docx)